寄彭景醇奉議
作者：釋德洪
朝代：宋

paragraphs: 我庵湘山麓，君家湘江尾。
共看湘山雲，同飲湘江水。
君有負郭田，飽食驕穉世。
小兒探井臼，大兒了租税。
我獨生事拙，饘粥每不繼。
君如李大夫，時時容乞米。
永懷湖山堂，風物自閑美。
楞嚴初讀罷，篆冷空窗几。
微風拾殘紅，幽鳥妨春睡。
蒼苔滿門巷，榆柳陰覆砌。
杖策亦窺園，悠然望層翠。
歲時無營爲，祭奠修家禮。
自覺去幼安，正復不遠耳。
遙知讀此詩，忻然開笑齒。